MTN, Vodacom kry meer tyd oor datapryseFoto: vodacom.com Die Mededingingskommissie het gesê gesprekke met selfoondiensverskaffers Vodacom en MTN is in ŉ gevorderde stadium en het hulle daarom nog ŉ maand tyd gegee om hul datapryse te verlaag. Die kommissie het Vodacom en MTN twee maande gelede opdrag gegee om hul prys van data met tot 50% goedkoper te maak. Die kommissie het aan die begin van Desember sy langverwagte verslag bekend gemaak oor die hoë koste van data nadat hy in Augustus 2017 met ŉ ondersoek in dié verband begin het. Vodacom en MTN is opdrag gegee om ŉ ooreenkoms met die kommissie aan te gaan waarvolgens hulle die prys van data met tussen 30% en 50% moet sny. Al die diensverskaffers moet ook ŉ ooreenkoms met die kommissie aangaan waarvolgens ŉ bepaalde hoeveelheid data gratis aan al hul kliënte gebied word. Sipho Ngwema, woordvoerder van die kommissie, het gesê sedert die verslag bekend gemaak is, het die kommissie produktiewe samesprekings met Vodacom en MTN gehad rakende die bevindinge en aanbevelings. “Aangesien die gesprekke met die operateurs in ’n gevorderde stadium is, het die kommissie besluit om die spertyd van twee maande met een maand te verleng om voldoende tyd te gee om hierdie gesprekke af te handel.” Ngwema het gesê die verslag het onder meer aanbeveel dat Vodacom en MTN veral die pryse van hul maandelikse databondels moet verlaag en aandag aan die struktuur van prysbepaling moet gee ten einde die koste per MB vir kleiner bondels in ooreenstemming met die prys van ŉ 1 GB-bondel te verlaag. Verder het die verslag ook aanbeveel dat hierdie operateurs binne drie maande met die kommissie ’n ooreenkoms moet bereik oor onder meer ŉ bepaalde hoeveelheid gratis data aan hul kliënte. Volgens die kommissie was daar genoeg bewyse om te bevestig dat Suid-Afrika se datapryse te hoog is. Daar is onder meer vergelykings getref met die pryse wat Vodacom en MTN in ander Afrika-markte vra en dit het gewys dat pryse in Suid-Afrika veel hoër is as in ander lande. Prysstrukture buit die armes uit en is nie deursigtig nie. Die kommissie het ook bevind ook dat die groter rolspelers aktief besig is met uitbuiting om marges en pryse te verhoog. Volgens die kommissie is prysgebaseerde mededinging in die markte onvoldoende en kan Cell C en Telkom Mobile nie teen Vodacom en MTN meeding nie. Volgens die kommissie sal die diensverskaffers ingevolge die Mededingingswet vervolg word indien die gesprekke nie tot laer pryse vir verbruikers lei nie.